**MUNICIPIULUI SATU MARE**

**PRIMARUL MUNICIPIULUI**

**Nr. 33976/17.06.2021**

Kereskényi Gábor, primar al municipiului Satu Mare,

În temeiul prevederilor art. 136 alin (1) din OUG nr. 57/2019 privind Codul Administrativ, iniţiez proiectul de hotărâre privind aprobarea Regulamentului de stabilire a criteriilor de identificare a clădirilor şi terenurilor neîngrijite situate în intravilanul Municipiului Satu Mare, în vederea aplicării prevederilor art.489 alin. (5) – (8) din Legea nr.227/2015 privind Codul Fiscal si pct. 168 din HG nr.1/2016 pentru aprobarea Normelor metodologice de aplicare a Legii nr.227/2015 privind Codul fiscal, proiect în susținerea căruie formulez următorul:

REFERAT DE APROBARE

Având în vedere prevederile art.489 alin. (5) – (8) din Legea nr.227/2015 privind Codul Fiscal, conform căruia Consiliul local poate majora impozitul pe clădiri şi pe teren cu până la 500%, pentru clădirile şi terenurile neîngrijite, situate în intravilan şi pentru terenurile agricole nelucrate timp de 2 ani consecutivi, se impune adoptarea unor măsuri întrucât aspectul clădirilor şi al terenurilor din intravilan aduce o contribuţie majoră la confortul urban. Unele clădiri din municipiul Satu Mare se află într-o stare avansată de degradare, fiind necesare măsuri care să conducă la determinarea proprietarilor de a efectua lucrări de reabilitare, deoarece aceste clădiri pot genera situaţii neplăcute şi periculoase. Pe lângă aspectul estetic neplăcut, aceste lucrări au şi scopul de a proteja întreaga clădire de acţiunea factorilor externi precum şi de a realiza un ansamblu arhitectural şi peisagistic modern, care să confere integritatea clădirilor în peisajul oferit de vecinătăţile existente.

De asemenea pentru terenurile situate în intravilanul municipiului Satu Mare, care sunt neîngrijite şi au depozitate diverse deşeuri, se impun unele măsuri în vederea eliminării factorilor poluatori care afectează sănătatea şi crează disconfort.

Raportat la prvederile art. 129 alin. (1), ali. (2) lit. b) , ali. (4) lit. c), art. 139 alin. (1), alin. (3) lit. c), art. 196 alin. (1) lit. a) din O.U.G. nr. 57/2019 privind Codul administrativ, cu modificările și completările ulterioare, potrivit cărora consiliul local stabileşte şi aprobă impozitele şi taxele locale, în condiţiile legii,

Propun spre analiză și aprobare Consiliului Local al municipiului Satu Mare proiectul de hotărâre privind aprobarea Regulamentului de stabilire a criteriilor de identificare a clădirilor şi terenurilor neîngrijite situate în intravilanul Municipiului Satu Mare, în vederea aplicării prevederilor art.489 alin. (5) – (8) din Legea nr.227/2015 privind Codul Fiscal si pct. 168 din HG nr.1/2016 pentru aprobarea Normelor metodologice de aplicare a Legii nr.227/2015 privind Codul fiscal, în forma prezentată.

INIŢIATOR PROIECT,

PRIMAR

## Kereskényi Gábor

Redactat: Ármos Attila în 2 exemplare